ΕΝΗΜΕΡΩΤΙΚΟ

24-10-2022

**Ο τελικός της παγκόσμιας διοργάνωσης «OCEANMAN» στο Ρέθυμνο με την υποστήριξη της Περιφέρειας Κρήτης.**

Ο δήμος Ρεθύμνης και η Περιφέρεια Κρήτης συνδιοργανώνουν από τις 28 έως και τις 30 Οκτωβρίου στο Ρέθυμνο, το τελικό της παγκόσμιας διοργάνωσης «OCEANMAN».

Η διοργάνωση τελεί υπό την αιγίδα του Ελληνικού Οργανισμού Τουρισμού (ΕΟΤ) και της Κολυμβητικής Ομοσπονδίας Ελλάδος (ΚΟΕ). Στις συνεντεύξεις τύπου που πραγματοποιήθηκαν στο Ρέθυμνο και στην Αθήνα παρουσιάστηκε η σπουδαιότητα της υγιούς αθλητικής συνήθειας σε μεγάλους και παιδιά σε συνδυασμό με τον αθλητικό τουρισμό, η ιδιαιτερότητα του τόπου φιλοξενίας του αγώνα καθώς και λεπτομέρειες της κολυμβητικής εκδήλωσης η οποία θα πλαισιώνεται από παράλληλες δραστηριότητες που θα χαρίσουν στον κάθε συμμετέχοντα μία μοναδική εμπειρία.

Σε δηλώσεις που έγιναν στους δημοσιογράφους αναφέρθηκαν:

Η κ. Σοφία Ζαχαράκη, Υφυπουργός Τουρισμού, δήλωσε: «Θα ήθελα να συγχαρώ τους διοργανωτές για το έργο που προσδίδει υπεραξία στο εγχώριο τουριστικό προϊόν αποδεικνύοντας με τον καλύτερο δυνατό τρόπο τη σπουδαιότητα του αθλητικού τουρισμού και τη σημασία του για την επέκταση της τουριστικής περιόδου και, τελικά, την βιώσιμη τουριστική ανάπτυξη.»

Ο κ. Αυγενάκης, Υφυπουργός Πολιτισμού και Αθλητισμού στο χαιρετισμό του επεσήμανε: «Τα αθλήματα της θάλασσας μάς έχουν χαρίσει πολλές διακρίσεις και σημαντικές στιγμές χαράς και εθνικής υπερηφάνειας. Πρόκειται για αθλήματα που συνδυάζουν τις ομορφιές της ελληνικής θάλασσας και που καλλιεργούν το πνεύμα της ευγενούς άμιλλας και του υγιούς ανταγωνισμού. Παράλληλα, η επιδίωξη για οικονομική και πολιτισμική ανάπτυξη και καλλιέργεια της αθλητικής κουλτούρας της περιοχής αποτελεί ένα πρώτης τάξης παράδειγμα για το πώς μεγιστοποιούνται τα οφέλη μέσα από τη διεξαγωγή μιας τέτοιας διοργάνωσης.»

Ο κ. Γιώργος Μαυρωτάς, Γενικός Γραμματέας Αθλητισμού ανέφερε: «Ο αθλητικός τουρισμός είναι μια τάση που συνεχώς αυξάνεται και θα αυξάνεται τα επόμενα χρόνια επειδή ακριβώς συνδυάζει την εμπειρία, την ευεξία και την ψυχαγωγία.   
Η χώρα μας είναι προικισμένη έτσι ώστε σε κάθε γωνιά της να μπορείς να αναπτύξεις δραστηριότητες τουριστικού τουρισμού. Ειδικά αν πρόκειται για τόπους όπως η Κρήτη και το Ρέθυμνο που έχει φυσική ομορφιά και αθλητική παράδοση.   Οι παγκόσμιοι αγώνες OCEANMAN, των οποίων ο τελικός θα γίνει στο Ρέθυμνο, είναι μια χρυσή ευκαιρία να προβληθεί η περιοχή ως ένας μαγνήτης τέτοιων διοργανώσεων που έχουν διττό ρόλο, αναπτυξιακό αλλά και αγωνιστικό. Είμαι άλλωστε σίγουρος ότι η διοργάνωση θα έχει τα υψηλά standards στα οποία μας έχουν συνηθίσει οι διοργανωτές της EY ZHN GREECE που διαφημίζουν το ελληνικό αθλητικό προϊόν ανά τον κόσμο.»

Η κ. Μαρία Λιονή, Αντιπεριφερειάρχης Ρεθύμνης, στη Συνέντευξη Τύπου ανέφερε: «Είμαστε ιδιαίτερα ικανοποιημένοι που για πρώτη φορά ο Τελικός της Παγκόσμιας σειράς Αγώνων ανοικτής θαλάσσης OCEANMAN, μιας τόσο μεγάλης διοργάνωσης, θα διεξαχθεί στην Ελλάδα και συγκεκριμένα στην Κρήτη και το Ρέθυμνο, τον Οκτώβριο, μετά από συντονισμένη προσπάθεια της Περιφέρειας Κρήτης, του Δήμου Ρεθύμνης, της ΕΥ ΖΗΝ. Η Κρήτη για άλλη μια φορά - και όχι τυχαία- επιλέγεται για να φιλοξενήσει ένα διεθνές αθλητικό γεγονός και να προσφέρει μια μοναδική εμπειρία σε συμμετέχοντες και επισκέπτες, σε ένα τόπο γνωστό για την πλούσια ιστορία και πολιτισμό, τις φυσικές ομορφιές του και την φιλοξενία του. Την τελευταία πενταετία η Περιφέρεια Κρήτης εργάστηκε για τη δημιουργία ενός «χάρτη» αθλητισμού της Κρήτης που θα περιλαμβάνει τις αθλητικές εγκαταστάσεις και το πρόγραμμα των διοργανώσεων και θα δίνει τη δυνατότητα σε όλα τα εμπλεκόμενα μέρη να συνεργαστούν και να προγραμματίζουν στοχευμένες δράσεις με τη μεγαλύτερη δυνατή αποτελεσματικότητα, για να ενισχύσουμε την περαιτέρω ανάπτυξη του αθλητισμού στο νησί μας, που στηρίζει σημαντικά το τουριστικό προϊόν της Κρήτης.»

Επιπλέον , ο κ. Γεώργιος Μαρινάκης, Δήμαρχος Ρεθύμνου δήλωσε: «Το Ρέθυμνο φημίζεται για τις εξαιρετικές διοργανώσεις και την απήχηση που έχει σε παγκόσμιο επίπεδο. Η συγκεκριμένη εκδήλωση ενισχύει την προσπάθειά του να αποδεικνύει ότι είναι μία εξωστρεφής πόλη με στρατηγική και στόχο να αποτελέσει 12 μηνο προορισμό. Μας ενδιαφέρει ιδιαιτέρως ο αθλητισμός και πιστεύουμε ότι αφορά στους πάντες και δεν αποκλείει κανέναν. Είμαστε ιδιαίτερα χαρούμενοι που αυτή η σπουδαία διοργάνωση θα διεξαχθεί στο Ρέθυμνο, σε ένα προικισμένο τόπο που έχει πολιτισμό, φυσικές ομορφιές και πολύ καλούς επαγγελματίες και σε μία περίοδο που αρχίζει να αποδυναμώνεται η τουριστική ένταση. Βασικοί συντελεστές είμαστε όλοι και πρέπει να επανασχεδιάσουμε το Ρέθυμνο ως τουριστικό προορισμό. Πρέπει να κατακτήσουμε ποιοτικά επίπεδα. Το θέμα είναι αυτοί που έρχονται να φεύγουν ευχαριστημένοι και να ωφελείται ο τόπος από την παρουσία τους.»

Ο κ. Αρμάνδος Λινάρδος, Race Director του OCEANMAN World Final Rethymno, Crete τόνισε: «Το 2017 ήρθε για πρώτη φορά στην Ελλάδα και διοργανώθηκε o μαραθώνιος ανοικτής θάλασσας. Το 2022 καταφέραμε να φέρουμε τον Παγκόσμιο Τελικό στην Ελλάδα και όλοι οι κολυμβητές που προκρίθηκαν από τους προηγούμενους αγώνες να έρθουν στο Ρέθυμνο. Από τον Ιανουάριο στον Παναμά όλοι θέλουν να κολυμπήσουν στο Ρέθυμνο, το οποίο διαφημίζεται σε αυτούς τους αγώνες και όλοι διαφημίζουν το Ρέθυμνο. Θα περάσουν μία και πλέον εβδομάδα στην πόλη σας. Εμείς από τη μεριά μας θέλουμε να προσκαλέσουμε όλα τα παιδιά του Ρεθύμνου, να είναι μέρος αυτής της εκδήλωσης. Είναι η πρώτη φορά που γίνεται ένας αγώνας ανοικτής θάλασσας με τόσο σημαντικούς κολυμβητές παγκόσμιας φήμης. Όλοι μαζί θέλουμε να δημιουργήσουμε τον καλύτερο τελικό και η τοπική κοινωνία είναι πολύ σημαντικό κομμάτι. Η υπόσχεση που έχουμε δώσει στην οικογένεια της ανοικτής θάλασσας είναι ότι θα κάνουμε τον καλύτερο τελικό και όλοι μαζί θα προσπαθήσουμε για να πετύχουμε τον στόχο μας».

**Website:**  <https://oceanman-openwater.com/>

**Facebook:**  <https://www.facebook.com/OceanmanGreece>

**Instagram:** <https://www.instagram.com/oceanman_greece/>